
Katelknaap vir Carlien

 


Weduwee Carlien Arendse het mans afgesweer.
Vir die afgelope tien jaar is sy dolgelukkig om alleen te wees met
haar werk as Streekhoflanddros om haar besig te hou. Totdat sy een
oggend gaan draf en letterlik in 'n blonde adonis vashardloop wat
haar lewe onherroeplik verander. Te midde van die skindertonge op
die dorp, vind Carlien uit dat liefde hom nie deur die ouderdom
laat voorskryf nie.

 


Gogga op ’n Harley

 


Superintendent Karen Visser moet ten spyte
van die vooroordele teenoor haar voorkoms, diamantsmokkelaars
vastrek in die Noord Kaap. Waarmee sy nie rekening gehou het nie,
is die uitwerking wat die rooikop Dewald en sy dogtertjie Amalia op
haar hart sou hê. Tussen haar eie leuens en bedrog vind Karen uit
dat die hart hom nie so maklik om die bos laat lei nie. 

 



 


Katelknaap vir Carlien

Hoofstuk 1




 


Carlien Arendse buk om die veter van haar
tekkie vas te maak. Haar rug kraak en sy kom regop met ’n sug. Om
veertig te wees is nie vir sissies nie. Sy draai ’n laaste keer
voor die spieël. Die rekstof broek span om haar bobene en daar is
nie ’n sweempie selluliet sigbaar nie. Miskien is die toppie ’n aks
te styf om haar borste, maar haar magie is ten minste plat. Met ’n
laaste pluk aan haar bruin poniestert, draai sy weg van die spieël,
vryf oor die wolfhond se kop en haak die halsband om haar arm.

"Kom ounooi se honne, laat ons die bult gaan
aandurf. Oor twee weke is jou baas terug van die universiteit af en
kan jy weer lekker vinnig saam met hom hardloop."

In die skemerdonker druk sy die sleutel onder
die matjie in en maak seker die hekkie is op knip. Halfpad teen die
bult op wens sy Erik is al terug. Sy mis haar seun wanneer sy gaan
draf. Dit was hulle gesels tyd, selfs voor Alwyn se dood.

Alwyn. Hierdie week is dit tien jaar sedert
die ongeluk wat hom sy lewe gekos het. Die onthou kom saam met haar
ritmiese voetval op die sypaadjie. Flitse van Alwyn wat sy hand lig
en sy wat teen die muur val, van Alwyn wat Erik rondruk en
verskree. Haar pas versnel met elke herinnering.

Carlien is so verdiep in haar gedagtes, dat
sy die man wat gebukkend op die kruin van die bult staan, te laat
sien. Sy bots met ’n slag teen hom en land op haar agterwêreld ’n
entjie vêrder op die gras. Duiwel grom en sy hare staan penorent.
Haar enkel klop en sy vryf liggies oor die seerplek.

"Kan jy nie kyk waar jy gaan staan nie?" voeg
Carlien die onbekende man toe sonder om na hom te kyk. Sy rem met
haar een hand aan Duiwel se halsband.

"Toe nou Duiwel. Raak nou rustig."

"Jinne, maar dis darem ’n vreeslike naam vir
so ’n mooi hond." Die spanning op die halsband verslap en Duiwel
staak sy gegrom. Carlien waag ’n vinnige blik in die rigting van
die stem en snak na haar asem.

Sy blonde hare is netjies kort en sy gesig
skoon geskeer. Viooltjie blou oë staar af na haar. Hy troon ten
minste met ’n koplengte bo haar eie een komma sewe meter uit en te
oordeel na die gespierde bene, is hy ’n man wat gereëld oefen.

’n Goed versorgde hand met kort naels streel
oor Duiwel se kop. Sy lang vingers wikkel onder die halsband in en
Duiwel draai sy kop sodat sy ore gekrap kan word. Die verraaier
waai sowaar sy stert soos ’n wafferse dakwaaier in volle vaart.

Sy kyk op en betrap die blou oë priemend in
hare. "Het jy seergekry?"

Die diep basstem pas by die model-mooi
voorkoms. Haar hart tamboer teen haar ribbes en sy skud haar kop
vererg. Haar stem weier om saam te werk en sy sluk om haar droë
keel gesmeer te kry. Waarom daar skielik ’n warmte in haar bors lê,
wil sy nie nou ontleed nie.

"Nee, ek het nie seergekry nie, gelukkig nie.
In die vervolg stel ek voor jy kyk waar jy staan voordat jy jouself
in die middel van ’n voetpad tuismaak."

Carlien wag nie vir ’n antwoord nie en draai
haar rug na die man. “Ek is werklik jammer . . .”

Haar enkel pyn as sy verder draf maar sy
ignoreer dit. Sy wil net wegkom van die man wat haar so staan en
aanstaar. Wanneer sy om die hoek gaan, begin sy stap en loer oor
haar skouer. Met verligting sien sy die man het aan die ander kant
van die bult verdwyn.

Hy moet ’n nuwe intrekker in die dorp wees.
Laurysmith is ’n relatief klein dorpie en nuwe intrekkers word gou
raakgesien en bespreek, veral onder die losloper meisies van die
dorp.

Sien, raas sy met haarself, jy mors jou tyd
op ’n man wat amper jou seun kon wees. Om eerlik te wees, seker nie
haar seun nie, maar nogtans skat sy hom ’n hele klompie jare jonger
as syself. Nee, wat, sy het nie eers lus vir normale verhoudings
nie, wat nog te sê een met ’n katelknaap.

’n Glimlag speel om haar mondhoeke. Sal dit
nou nie die ou tannies van die dorp heerlike skinder-skietgoed gee
as sy vir haar ’n katelknapie aanskaf nie. Sy kan al die
fluisteringe hoor.

Die sleutel is nog waar sy dit gelos het en
Carlien stroop haar klere so in die loop af. Na ’n verfrissende
stort grimeer Carlien met sorg en staan voor die kas. Haar hand gly
bo-oor al die blou bloese in die kas. Erik sê sy is bygelowig, maar
Carlien weier om enigiets blou aan te trek op ’n Maandag.

Twintig minute voor agt, parkeer Carlien die
bloedrooi Corsa in haar parkering agter die hofgebou. Streekhof
landdroste het nog sekere voordele, al is dit net gereserveerde
parkering. Sy stap deur die sekuriteit hokkie en sluit haar kantoor
oop. Nadat sy vir haar ’n koppie koffie geskink het, trek sy haar
notas nader en werk aan die voorbereiding vir die uitspraak wat sy
later die week moet lewer.

Pieter Willemse loer ’n ruk later om die
deur. Die enigste ander streekhof landdros wag nie tot sy hom binne
nooi nie en plof in die stoel aan die oorkant van haar tafel neer.
Sy yl vaalbruin hare is netjies gesny en sy groen oë het nog nie
hulle skerpheid verloor nie. Hy het sy baadjie uitgetrek en die wit
beffie lê windskeef om sy nek.

Carlien glimlag skelm. Oom Pieter kon na al
die jare in die hof steeds nie gewoond raak aan wat hy noem ’n
aaklige erfdeel van die Engelse reg nie. Wat hy gaan doen oor twee
jaar wanneer hy die ouderdom van sewentig bereik en moet aftree,
weet Carlien werklik nie. Behalwe golf en sy vrou, is sy werk die
groot passie in sy lewe.

"En toe nooi, hoe was jou naweek? Of het jy
weer die hele tyd gehiberneer met ’n boek en al wat leef en beef
vermy. Moet sê die dorp was ’n malhuis die naweek, seker omdat dit
einde van die maand was."

Carlien lag saggies. "Môre oom Pieter. Oom
weet mos ek gaan nie dorp toe tensy ek dit kan verhelp nie. Ek sien
genoeg van die Sodom en Gomorra hier in die hof."

"Ai Carlien, jy kan jou ook nie altyd so
wegsluit nie. Kom eet vanaand by my en Gerda. Sy verjaar vandag en
soek hoeka ’n verskoning om weer goed uit te hang met haar
eksotiese disse. My pap en vleis dieet gee haar kwansuis gal." Oom
Pieter leun terug in die stoel en sy beker kantel gevaarlik.
Carlien wil nog waarsku, maar die warm koffie stort oor sy
hand.

"So bleddie Maggie. Ek het haar hoeveel keer
gesê om die koppie nie so vol te gooi nie, maar luister sy? Nee,
net soos die meeste van ons 'kliënte' is sy stokdoof as mens met
haar praat."

Carlien onderdruk ’n glimlag. “Dankie, ek
aanvaar die uitnodiging. Ek is lankal lus vir tannie Gerda se
verrassende geregte.”

“Hmpf, dis net ’n mooi manier om te sê mens
het nie idee wat aan jou voorgesit word nie.” Hy beduie na die
stapel notas voor Carlien op die tafel. “Hoe vorder die
uitspraak?”

Hulle bespreek die saak vir ’n paar minute en
voordat oom Pieter haar alleen laat om verder te werk. Teen negeuur
stap Carlien die hof binne en begin haar dag.

Wanneer die hof om vieruur verdaag is Carlien
bly om die kantoordeur agter haar toe te trek. Maandae is altyd vir
haar moeilik, veral na ’n rustige naweek. Sy stop by die winkel en
koop die week se groente en vrugte. Vandat Erik nie meer in die
huis is nie, maak sy selde kos en is sy tevrede met ’n slaai of
broodjie. Sy moet sê, sy sien nogal uit na tant Gerda se kos
vanaand. Waar Carlien dit glad nie geniet om kos te maak nie, is
tant Gerda ’n uitstekende kok en geniet sy dit om allerhande
eksotiese geregte voor te berei.

Carlien stop voor die motorhuis en beskou die
tuin behoorlik. Danksy die warm humiede weer in Laurysmith, groei
die plante amper vanself. Die rose staan in volle blom en die
jasmyn hang vol nuwe bloeisels. In die beddings steek ’n paar
bossies kop uit en Carlien sug. Linus, die tuinman, kom ook nie by
alles uit nie.

In die kombuis pak sy die kruideniersware weg
en skakel die ketel aan. Sy maak vir haarself ’n sterk koppie
koffie en dra dit badkamer toe waar sy die krane oopdraai en ’n
goeie skeut badolie in die water gooi. Terwyl die water inloop,
staar sy na die inhoud van haar hangkas. Soos wat sy die Willemse
huishouding ken, gaan dit ’n redelike formele affêre wees met ander
belangrike gaste, uitgevat in hulle bestes.

Sy blaai deur die aandrokke in haar kas en
elimineer meeste van hulle as of te formeel, of te blink, of te
gewaagd. Haar keuse val op ’n swart, noupassende rok wat misleidend
is in eenvoud aangesien die rok die kontoere van haar lyf volg.
Tevrede met haar keuse, sak Carlien behaaglik weg in die aromatiese
bad water.

Die blonde man van vroeër die oggend spring
ongevraagd voor haar geestesoog in. Sy het nog nooit dagdrome oor
’n man gehad nie en verstaan nie wat dit is wat hom in haar
gedagtes bly terugdwing en haar hartklop laat versnel nie.

Sy sit vererg in die bad regop en die water
spat oor die rand. Genoeg van die man. Die kans is in elk geval
skraal dat sy hom weer sal ontmoet en hoe gouer sy hom uit haar
gedagtes verban en haar bepaal by haar eie lewe, waarmee sy baie
gelukkig is, hoe beter. Die reuk van laventel hang in die badkamer
en Carlien adem dit behaaglik in.

Nadat sy haar afgedroog het, maak sy seker
daar is geen vogtigheid meer aan haar lyf nie en sprinkel Bulgari
lyfpoeier oor haar hele lyf. Sy kam haar bruin hare in ’n elegante
rol op haar kop en steek dit vas met ’n goue haarknip. ’n Paar
glimsteentjies in haar hare en ligte grimering en sy is gereed vir
die aand.

Behalwe ’n paar goue oorkrabbertjies en haar
fyn polshorlosie, dra sy geen ander juwele nie. Sy sit sneesdoekies
en ’n lipstiffie in haar handsakkie en glip ’n paar hoëhak sandale
aan haar voete. Nadat sy seker gemaak het Duiwel het genoeg kos en
water, sluit sy die deur sorgvuldig agter haar.

Die Willemse woning is ’n wit geverfde
gewelhuis met ronde pilare en gebou teen ’n heuwel wat uitkyk oor
die meer gegoede area van die dorp. Op ’n helder dag kan mens die
Drakensberge van die balkon in die woonkamer sien. Met ’n voltydse
tuinier en tant Gerda wat die versorging van die tuin haar trots
maak, is die Willemse eiendom ’n lushof vir enige tuinier en het
verskeie tuin en landskap tydskrifte al besoek afgelê.

Carlien parkeer langs ’n Land Cruiser
stasiewa met ’n dakrak, bosbreker en twee ekstra bande. Sy staar
fronsend na die groot voertuig. Wie sou die Willemses tog ken wat
genoeg van die buitelewe hou om soveel geld op ’n voertuig te
spandeer? Haar Corsa'tjie lyk soos ’n muggie teen die reuse
viertrek voertuig.

Carlien stap die trappies op en klop aan die
voordeur. Met 'n laaste kyk na die groot voertuig wat langs hare
staan, draai sy terug na die deur wanneer dit oopgaan. Tant Gerda
gryp haar summier aan die hand en trek haar na binne. Geklee in 'n
formele aandrok met sykouse en hofskoene, lyk die vrou nie 'n dag
ouer as vyftig nie.

"Ek is so bly jy kon ook by ons aansluit."
Tant Gerda soen die lug weerskante van Carlien se wange. Niks het
nog verander nie. Tant Gerda sal nooit as te nimmer haar maniere
vergeet of betrap word dat daar 'n haar uit sy plek is nie.

"Baie geluk met tannie se verjaardag. Ek hoop
daar lê 'n geseënde jaar voor en dat oom Pieter tannie baie sal
bederf."

Tant Gerda lag saggies. "Hy weet nog nie wat
ek vir hom beplan nie, maar jy mag nie vir hom laat weet nie,
hoor." Carlien knik en tannie Gerda gaan voort. "Ek het vir ons 'n
naweek in die Kgalagadi Oorgrens Park bespreek, maar ek weet hy
gaan weer knor daaroor."

"Sjoe tannie, maar dis vêr vir net 'n
naweek."

Tannie Gerda pluk haar skouers bietjie meer
regop. "Maar kind, ons kan mos twee dae soontoe ry en twee dae
terug. Hoekom moet mens altyd jaag na waar jy wil wees?"

Carlien lag. "Dis ook waar tannie. Ek het vir
tannie ietsie kleins gekoop." Sy oorhandig die geblomde pakkie aan
die tannie wat dit summier op die tafeltjie in die ingangsportaal
neersit en Carlien aan die arm neem.

"Baie dankie kind, maar jy weet dit was nie
nodig nie. Kom ons gaan in, die ander is al almal hier en ons kan
seker binne die volgende twintig minute aansit."

"Laat ek jou gou voorstel." Tannie Gerda druk
haar in die rigting van die gemaklike sitkamerstel in die ander
hoek van die vertrek. Gelukkig ken Carlien die meeste van die mense
teenwoordig en voel gou tuis.

"Ek weet nie waar Wouter op hierdie stadium
is nie, maar hy sal seker nou by ons aansluit. Ek gaan net gou kyk
na die laaste afronding van die kos."

Sy stap weg en Carlien draai na Hans, hulle
oudste seun. Aan sy sy staan sy vrou van die laaste drie jaar en
hulle lyk nog net so gelukkig soos toe sy die paartjie die eerste
keer vyf jaar gelede ontmoet het.

"O, hier is Wouter nou," se Hans. Carlien
draai om om die nuwe man te ontmoet en sy stol in haar spore.

Bloed druis in haar ore en die speeksel
verdwyn uit haar mond. Die noodlot moet grynslag. Hoekom anders sal
sy dieselfde man twee keer op een dag raakloop? Veral een wat
hardnekkig weier om uit haar gedagtes verban te word. Sy ruk
haarself reg. Wat makeer haar? Sy het nog nooit oor 'n man op loop
gegaan nie, en nou staan sy hier en staar die man oopmond aan asof
sy nog nooit 'n man gesien het nie en niks gewoond is nie. Hans
trek die man nader.

"Ontmoet my pa se vriendin en kollega." Hy
bly 'n oomblik stil. "Maar julle behoort mekaar te ken?" Albei skud
gelyktydig hulle koppe in ontkenning.

"Ongelukkig nie." Die vonkel in sy oog
ontgaan Carlien nie en onwillekeurig pluk haar mondhoeke boontoe.
Ja dis miskien beter dat hulle ontmoeting van die oggend liewer
vergete bly. Dis nou as hy enigsins daarvan onthou.

"Nou ja, Carlien, dit is Wouter Scholtz die
nuwe waarnemende kantoorhoof in julle Landdroskantoor." Carlien se
hand verdwyn in die groot hand van Wouter. Elektriese strome brand
van haar hand ’n pad na haar bors oop.

"Aangename kennis, ek neem aan jy is die
Streekhoflanddros wat die aanklaer so lank in die hof gehou het
vanoggend toe ek vir hom gewag het in die teekamer?" Carlien voel
hoe haar wange vlam. Sy het skoon vergeet die man begin vandag by
die kantoor. Sy is so gewoond om haar eie ding te doen en het maar
min te doen met die administrasie van die kantoor, so dit is nie
vir haar vreemd dat sy vergeet het nie. Maar dit bly darem swak
maniere aan haar kant.

"Ek moet skuldig pleit. Ek het heeltemal
vergeet die nuwe kantoorhoof begin vandag en ek vra om verskoning
dat ek die aanklaer so lank besig gehou het. Baie welkom in
Laurysmith." Vir wat babbel jy soos 'n skoolmeisie, raas Carlien
met haarself.

"Daar is geen skade gedoen nie, maar ek sou
môre 'n draai in jou kantoor gemaak het om myself voor te stel.
Volgens die res van die personeel moet mens eers mooi kyk watter
kleur klere die moeilikste landdros op die personeel aanhet voordat
jy aan die deur klop. Ek het beplan om eers goed uit te vis oor jou
klere voordat ek dit in die leeukuil sou waag."

"Ai, hulle oordryf erg en nou voel ek nog
meer skuldig. " Sy kyk op in die blou oë en voel hoe sy stadig
verdrink. Hemel maar die man is aantreklik. Sy wonder of hy weet
watter uitwerking hy op die skoner geslag het. Natuurlik weet hy,
raas die stemmetjie in haar agterkop. Hoe kan 'n man wat so lyk
deur die lewe gaan en dit nie weet nie - en nie uitbuit nie.
Carlien trek haar hand uit syne.

"Julle kan maar kom aansit as julle gereed
is." Tant Gerda se woorde red Carlien van verdere verleentheid.

Die eikehout tafel is gedek met ’n drie-gang
maal se eetgerei. Carlien kyk verwonderd na die formele plekname en
sluk as sy sien dat Wouter langs haar sit. Hy trek die stoel vir
haar uit en ’n trilling hardloop teen haar arm af as sy hand per
ongeluk oor haar kaal skouer streel. Sy sluk om die skielike
droogheid in haar keel te smeer. Die geselskap om haar vervaag
wanneer sy been teen hare skuur. Opgewondenheid bewe deur haar
lyf.

Carlien steek haar hand uit na die wynglas
wat oom Pieter intussen vol geskink het en merk vererg dat haar
hand liggies bewe. Sy trek dit vinnig terug en 'n blos stoot teen
haar hals op. Sy konsentreer op die gesprek tussen Erik en oom
Pieter, maar sy bly oor-bewus van elke beweging wat Wouter langs
haar maak. Sy kom eers agter dat Wouter met haar praat wanneer sy
hand op haar arm haar tot die werklikheid skok.

"Ekskuus, kan jy herhaal asseblief?"

Wouter se oe vonkel en Carlien vererg haar.
Wat nou weer?

"Ek het gevra of jy die sout kan aangee
asseblief. Jy is so verdiep in die gesprek aan die ander kant van
die tafel ek het skoon skuldig gevoel om jou te steur."

Carlien het geen idee waaroor die mans gesels
het nie en 'n vinnige blik in Wouter se rigting bevestig dat hy dit
goed weet. Sy strek haar arm om die sout by te kom en wil dit langs
sy bord neersit, maar hy vat dit uit haar hand en hulle vingers
raak. Verbeel sy haar of hou hy haar hand ’n aks te lank vas.
Carlien snak na haar asem en staar gehipnotiseerd na die sterk,
bruingebrande vingers wat liggies oor hare sluit. Sy los die
soutpot vinnig en sak haar oë na die bord voor haar.

Broccoli-roomsop met perfek gevormde
broodkorsies wat bo-op dryf. Sy proe versigtig aan die warm dis.
Die broccoli en aartappels smelt met die room saam om 'n
watertandlekker gereg te skep en sy moet haar keer om nie haar oe
te sluit terwyl sy toelaat dat die kombinasie van smake haar verlei
nie.

"Sjoe, as broccoli sop jou so in ekstase kan
kry, kan ek nie wag om te sien hoe iets wat jou werklik verlei jou
gaan meevoer nie." Die diep baritonstem langs haar dwing haar terug
na die werklike probleem en rede waarom die kos so goed daarin
slaag om haar weg te voer. Dit help om op iets anders as Wouter te
konsentreer, maar hy is klaarblyklik nie daarmee geneë om
geïgnoreer te word nie.

"Die sop is lekker. Ek kan nie wag om te proe
wat tant Gerda verder vir ons voorberei het nie."

"Hou jy van kook?"

Carlien skud haar kop. "Nie regtig nie. Dis
miskien waarom ek ander mense se kos so geniet."

"Lekker kos bly maar my gunsteling. Alhoewel
'n braaivleisvuur en pap en sous ook maar altyd 'n gunsteling van
elke Suid Afrikaanse man sal bly, kan ek dit nogal waardeer as
iemand moeite doen met 'n ete." Carlien knik.

"Vandat Erik weg is, kry ek maar min
geleentheid om vleis te braai."

Wouter frons en Carlien kyk vinnig af na haar
bord. Die man moet dink sy Streekhof landdros is 'n totale idioot
wat nie eers 'n behoorlike gesprek met iemand kan voer nie. Haar
gedagtes tas rond na iets intelligent om te bespreek maar die ligte
aanraking van sy been teen hare en die growwe materiaal van sy
baadjie wat kort-kort teen haar kaal skouer skuur, kniehalter haar
poging. Gelukkig red tant Gerda haar van verdere verleentheid.

"Carlientjie, wanneer kom daardie seun van
jou weer huis toe? Ek het so baie goed op my rekenaar wat ek glad
nie verstaan nie en Erik was nog altyd die een wat dit kon
verduidelik sodat ’n ou vrou soos ek dit kan verstaan."

Langs haar brom Wouter saggies. “Dankie, tog
Erik is jou seun,” voordat hy na tant Gerda draai.

"Sukkel mevrou met die rekenaar? Miskien kan
ek help?"

Tant Gerda skud haar kop ontkennend. "Nee,
jong Wouter, Erik is die enigste een wat daardie blikbrein van my
kon verstaanbaar maak. Hy studeer rekenaar-ingenieurswese by Tuks
en sy ma is darem nie te suinig as hy kom kuier om hom te deel met
die res van ons nie."

"Hy het oor twee weke vakansie, tannie en ek
sal hom na tannie toe stuur om te kom help. Moet sê ek kan ook nie
wag dat die kind huis toe kom nie. Gelukkig is hierdie tweede jaar
makliker vir my. Mens raak seker alles gewoond, maar die huis was
maar leeg in die begin sonder hom."

"Ek weet steeds nie hoe jy so stoksielalleen
in daardie kasarm kan bly nie,” sê tannie Gerda en voor sy kan
voortgaan onderbreek oom Pieter haar.

"Vrou, dit lyk of almal klaar geëet het aan
die voorgereg. Jy kan vir Bettie laat weet om af te dek en die
hoofgereg te bring." Gerda Willemse vererg haar openlik en klik
haar tong.

"Pieter, moet jy nou nie vir my kom staan en
vertel hoe om my gaste te onthaal nie. Jy kwyl al van vroegmiddag
af om te proe aan die hoofgereg en jy kan maar nog bietjie wag.
"

"Mooi op sy plek gesit, sou ek sê," fluister
Wouter in haar oor en sy asem streel oor haar nek. Hoendervleis
slaan op haar arms uit.

"Hulle is mal oor mekaar, al lyk dit nie
altyd so nie,” sê sy sag.

Wouter glimlag en leun terug in sy stoel. Hy
plaas sy arm op die armleuning van Carlien se stoel en die hitte
van sy arm vind aanklank iewers diep binne Carlien. So ongemerk
moontlik probeer sy haar skouers vorentoe trek om die kontak te
vermy.

"Ontspan, ek sal nie byt nie, in elk geval
nie nou nie en as my arm jou steur sal ek dit wegneem."

"Moenie laf wees nie. Jou arm pla glad
nie."

Wouter se oe vonkel. "Ek maak maar net seker.
Jy moet weet ek het lanklaas langs iemand gesit wat borrelende
geselskap is en ook nog mooi is daarby."

Carlien pers haar lippe opmekaar. As haar
geselskap vanaand vir hom borrelend is, is hy aan min gewoond.

Die hoofgereg daag op en Carlien lê weg aan
die gevulde hoender, sampioene, gestoomde groenboontjies met spek
en uie en die soet patats met room en 'n titseltjie suurlemoensap.
Almal geniet die ete en die geselskap verminder. Carlien bly
deurentyd bewus van die man wat langs haar sit en sy skrik toe
iemand haar wynglas weer vol skink.

Wanneer het sy die wyn gedrink en hoeveel
glase het sy al in haar verdwaasdheid geniet? Sy sal moet stadig as
sy nog huis toe wil bestuur. Sy is verlig wanneer almal klaar geëet
het en woonkamer toe stap. Wouter trek weer vir haar die stoel uit
en Carlien staan versigtig op om nie aan hom te raak nie. Sy
verstaan nie haar lyf se hewige reaksie op Wouter se
teenwoordigheid nie, maar dis ongevraagd en sy kan dit
onderdruk.

Nadat almal koffie en likeur geniet het, maak
Carlien verskoning, groet die gaste en stap saam met oom Pieter na
haar kar.

"Ek hou niks daarvan dat jy so alleen in die
aand ry nie. Daardie hek van jou is nie goed verlig nie en wie weet
wat wag vir jou daar."

"Nee, wat oom, Duiwel is buite en sal my gou
waarsku as daar fout is. Net iemand baie dapper sal by hom
verbykom. Dis darem ook nie die eerste keer dat ek alleen laatnag
tuis kom nie."

"Nogtans stem ek saam met oom Pieter. Ek is
ook op pad en ry agter jou aan. Sodoende kry almal ’n goeie
nagrus." Sy het Wouter nie hoor aankom nie en wip van die skrik.
Magtag, sal die man hom nou oral kom indring?

"Dis werklik nie nodig nie."

"Carlien, moenie moeilik wees nie. Gee nou
maar ’n ou man sy sin."

Sy gee in en knik. "Nou goed dan."

Wouter klim in die Land Cruiser en die enjin
brul as hy dit aanskakel. Die voertuig pas by hom. Altwee is
selfversekerd oor hulle vermoëns. Carlien trek die Corsa uit die
parkering en woerts by die hek uit. ’n Duiweltjie sit op haar
skouer en fluister in haar oor om haar normale haastige bestuurstyl
toe te pas en te kyk of Wouter kan bybly. Rede tree gelukkig
tussenbeide. Sy het geen idee hoeveel wyn sy gedrink het nie en as
die verkeersbeamptes haar aftrek, kan dit dalk erge reperkussies hê
- al is dit net met die skindertonge van die dorp.

Sy stop voor die hek na ’n besadigde rit en
sluit die slot oop. Duiwel hardloop haar tegemoet en sy streel oor
sy kop voordat sy terug klim in die voertuig en om die huis ry.
Wouter stop agter haar wanneer sy haar deur toeklap en sy klik
vererg haar tong. Môre is ’n werksdag en sy is moeg na die aand se
spanning.

"Dankie, vir die agterna ry." Goeie maniere
laat haar vervolg. "Kan ek jou iets aanbied om te drink?"

"Koffie sal nogal lekker wees."

Carlien byt haar tong om nie hardop te sê dat
sy net uit goeie maniere aangebied het nie. As die man enigsins
maniere gehad het, sou hy nou die koffie bedank het. Sy sluk haar
bytende antwoord terug en stap vooruit om die agterdeur oop te
sluit. Duiwel hardloop voor haar die huis binne en Carlien sit haar
handsakkie onnodig hard op die kombuisblad neer. Wanneer sy
omdraai, kyk sy in Wouter se bors vas.

Hier in haar kombuis, lyk hy nog meer
intimiderend as by oom Pieter waar daar soveel ander mense ook
teenwoordig was. Vir die eerste keer dink sy daaraan dat sy Wouter
eintlik glad nie ken nie en dus ’n wildvreemde man by haar in die
huis het waar sy stoksielalleen woon. Sy stap vinnig en skakel die
ketel aan.

"Melk en suiker?" vra sy oor haar skouer.
Wouter het intussen met sy heup teen die ontbyt blad gaan staan en
sy arms voor hom gevou.

"Laat jy altyd vreemde mans toe by jou in die
huis? Weet jy nie dit is baie gevaarlik nie?"

Carlien se humeur vat vlam. Hy moet dink sy
is ’n totale idioot. "Ek hou nie van jou insinuasie nie. Jy ken my
nie eers nie, maar jy het reeds sekere aannames gemaak. Dink net
hoe maklik jy opgespoor kan word en oom Pieter weet presies wie het
saam my huis toe gery.”

Wouter lag saggies. “Ek moes kon dink jy sal
nie enigeen toelaat nie en ja, ek het soos jy, sekere aannames
gemaak.”

Die ketel klik af en Carlien haal koppies uit
die kas uit. “Melk en suiker?”

Hy skud sy kop. “Swart en bitter is goed. Ek
dink na die nagereg van vroeër is dit wys om nie nog soetigheid in
te kry nie. Ek voorsien in elk geval 'n slapelose nag.”

Hulle neem die koffie sitkamer toe. “Wat
bring jou na Laurysmith? Ek sou nie dink dit is 'n dorpie wat
enigeen sou trek nie. Hier is maar min nuwelinge en almal weet
gewoonlik alles van almal se besigheid.”

“Die kantoor het aandag nodig en ek is gevra
om te kom help. Het jy die vorige kantoorhoof goed geken?”

Sy skud haar kop ontkennend. “As
streekhoflanddroste kry ons maar min te doen met die
administratiewe deel van die kantoor. Solank alles in die hof werk
en ons kan aangaan met ons daaglikse pligte, het ons min kontak met
die res van die kantoor. Natuurlik werk ons nou saam met die klerk
van die hof, maar dis ook al administrasie waarby ons betrokke
is.”

Nou waarom die lang relaas wanneer sy net kon
sê nee? Het dit dalk iets te doen met die manier waarop hy hom tuis
gemaak het op die rusbank of die manier wat die huis hom blyk te
verwelkom? Miskien het dit te doen met die feit dat sy steeds nie
na hom kan kyk sonder dat haar hart op loop gaan en haar lyf aan
die tintel gaan nie. Carlien, raas sy met haarself, jy het
heeltemal te lank sonder 'n man klaargekom om jou kop nou weer in
daardie bynes te steek.

“Dit verklaar waarom jy vandag vergeet het
die nuwe kantoorhoof sal opdaag. Ten minste verstaan ek nou bietjie
beter waarom jy my ignoreer het gedurende die dag.”

Sy weier om weer onverskoning te vra en stuur
die gesprek terug na hom. “Word jy altyd gestuur om ander kantore
se gemors uit te sorteer? Jou vrou moet baie geduldig wees met die
konstante verhuising wat dit meebring.”

“Jy kan maar reguit vra of ek getroud is.” Hy
neem ‘n sluk van die koffie voordat hy dit op die kanttafeltjie
neersit.

“Nee, Carlien, ek is nie getroud nie. Wanneer
ek die dag trou sal my vrou nooit hoef te wonder waar ek is nie. Sy
sal altyd aan my sy wees.”

“Ek sien.”

“Nee, ek dink nie jy verstaan nie. Ek is 'n
eenvrou man. Wanneer ek die dag trou sal dit vir ewig wees en ek
sal ook van my vrou verwag om dieselfde te voel. Mens moet seker
wees jy deel jou lewe met iemand wat jou liefde en aandag waardeer.
Ek glo nie in halwe mate nie en wanneer ek weer my hart aan 'n vrou
blootstel, sal dit vir altyd wees.”

Carlien sluk. Hy leef nog in 'n droomwereld
waar feëverhale waar word. Dit bewys net weer hoe groot die
ouderdomsverskil tussen hulle is. Wouter moet nog deur die meule
van die lewe gemaal word en sy is dubbel en dwars daardeur. Hy is
nog die naiwe dromer wat glo aan vir ewig en altyd en sy weet daar
is nie so iets nie.

"Te oordeel aan daardie frons stem jy nie
saam met wat ek sê nie."

Sy skud haar kop ontkennend. "Dis nie dat ek
nie saamstem per se nie. Ek dink net nie daar is 'n 'vir altyd' vir
almal beskore nie. Die lewe loop nie in reguit lyne nie en soms het
die kronkelinge gevolge wat mens vir die res van jou lewe knak. "
Sjoe, dink sy, dit klink darem baie melodramaties.

"Wat ek probeer sê, is dat mens versigtig
moet wees om te glo dat alles vir altyd hou."

"Jy is baie sinies oor die lewe en die
liefde. Wie het jou so verniel, Carlien?"

Carlien pluk haar skouers reguit. "Niemand
nie. Mens sien dit elke dag in die howe."

Wouter kyk haar 'n oomblik peinsend aan.
"Daar is meer daaraan, maar vir nou laat ons dit daar." Hy leun
terug in die stoel.

"Draf jy elke oggend?"

"Ek probeer, maar vandat Erik op universiteit
is, is dit heeltemal te maklik om te bly lê wanneer ek nie lus het
nie."

Hy glimlag en Carlien se hart gaan weer op
galop. Mensig maar die man is dodelik aantreklik. Sy sukkel om te
konsentreer op sy woorde terwyl sy wonder hoe dit moet voel as sy
lippe oor hare streel. Haar verbeelding gaan op loop en sy raas
kwaai met haarself wanneer hy ophou praat en sy geen idee het wat
hy gesê het nie.

"Skuus, my gedagtes het gedwaal," maak sy
verskoning terwyl ’n warm blos teen haar nek opstoot.

"Ek sien so. Wat ek voorgestel het, is dat
ons soggens saam draf. Sodoende het ons albei genoeg motivering om
uit die bed op te staan." Hy grinnik. "Wel, ek sal genoeg hê in elk
geval."

Carlien skud haar kop. "Ek kan my nie verbind
tot so reëling nie. Daarvoor is my oefenprogram veels te
onbetroubaar. "

"Waarvoor is jy bang Carlien?"

Sy beskou haar pienk geverfde toonnaels
aandagtig. Hoe kan die man so akkuraat weet wat sy dink? Sy is nie
bang nie, net nie lus om weer deur dieselfde mallemeule van ’n
verhouding te gaan nie. Rem aandraai Carlien, raas sy met haarself.
Wie het gepraat van ’n verhouding? En watter skade kan dit tog doen
om saam met hom te gaan draf?

"Ek wil jou nie teleurstel as ek nie gereeld
genoeg gaan draf nie."

"Nee, wat, dit sal nie gebeur nie.
Buitendien, jy kan my meer oor die dorp en sy mense vertel terwyl
ons draf. " Wouter blik na sy horlosie en staan op. "Nou beter ek
jou alleen laat sodat jy in die bed kan kom. Hoe laat kry ek jou
hier môreoggend?"

Carlien sluk. Sy hoop nie sy het haar nou
ingelaat vir iets waaroor sy bitter spyt gaan wees nie.

"Ek draf gewoonlik so teen halfses in die
oggend. Mens het dan nog genoeg tyd om gereed te maak vir
werk."

"Gaaf, ek sal vir jou wag. "

Carlien sluit die deur oop en met Duiwel aan
haar sy, stap sy om die hek te gaan oopmaak. Wouter stop langs haar
in die hek.

"Dankie, vir die koffie en die gesels. Ten
minste weet ek die kwaai landdros het niks teen my persoonlik
nie."

Sy giggel heel onvanpas en hoop die enjin van
die groot voertuig verdoesel die senuagtige klank in haar stem.
Lank nadat die Land Cruiser om die hoek verdwyn het, staar Carlien
nog in die straat af. Die opgewonde tinteling in haar are vertel
haar dat sy nie ’n baie rustige nag gaan hê nie.

Na ’n nag waarin die blonde adonis haar drome
oorheers, staan Carlien moeg en geïrriteerd op die volgende oggend.
Sy is lank voor haar wekker wakker en tel haar selfoon op om die
draf-afspraak te kanselleer. Wanneer sy die nommer wil intik, besef
sy dat sy nie sy telefoonnommer het nie. Met ’n sug trek sy aan en
glip die halsband oor Duiwel se kop. Net voordat die klokkie by die
hek opklink, sluit Carlien die kombuisdeur agter haar en skuif die
sleutel onder die matjie in. Sy gaap lank en lustig terwyl sy om
die hoek van die huis stap na die hek toe.

Wouter is soos die vorige oggend geklee in ’n
oefen broek en lospassende moulose hemp. Sy sou nooit kon dink geel
en blou kan mooi lyk aan ’n man nie, tot vanoggend. Sy gespierde
bene en arms laat haar kortasem nog voordat hulle begin draf en
Carlien klik haar tong. Nee, wat, hierdie nonsens moet gou einde
kry. Sy forseer haar gedagtes terug na die roete wat sy gewoonlik
draf en na ’n afwesige groet begin sy teen die bult op draf.

Alhoewel sy deur die loop van die vorige dag
grootliks vergeet het van haar verstuite enkel, neem die pyn toe
met elke tree. Carlien konsentreer op die omgewing om haar. Langs
die geteerde straat is die huise ingeryg afgewissel met
dubbelverdieping sandsteen huise kenmerkend van Laurysmith se ouer
gedeeltes. Die erwe is groot en die tuine omskep in 'n lushof vir
die rykes wat stilte en rustigheid in hulle eie voortuine soek.
Moderne huise tussen-in laat die straat soos 'n uittand kind lyk
met groot erwe wat onderverdeel is om twee huise op een van die
oorspronklike erwe te akkommodeer. Selfs met die kits landskap
argitektuur wat genoeg geld toelaat, het die nuwer huise nie die
gevoel van gevestigdheid nie.

'n Kakofonie van geure maak 'n aanslag op
haar sinusholte en herinner haar dat die somer in volle swang is.
Jasmyne, katjiepiering en yesterday-today-and-tomorrow ding mee om
hulle reuke aan die skoon lug vry te stel.

Op die ritme van haar voetval verander die
omgewing wanneer sy oor die bult gaan. Hierdie nuwe uitbreiding
huisves grootliks die jonger geslag op die dorp en klimrame, swaaie
en speelgoed pryk in die voortuine. Hier en daar kan sy 'n
swembadheining sien uitsteek en hoor sy die pompe gons in die vroeë
oggend stilte.

Haar arm skuur teen Wouter s'n en verbreek
haar konsentrasie. Elektriese golwe van bewustheid puls deur haar
lyf en sy vergeet om haar asemhaling te reguleer. Aan die onderkant
van die bult gaan sy staan en buk vooroor om haar asem weer terug
te kry. Sy probeer so ongemerk moontlik haar enkel masseer. Die pyn
klop ritmies in tyd met haar hartklop en neem toe met elke oomblik
wat sy nie konsentreer op iets anders nie.

"Carlien, jy sal my dood beteken. Ek dog jy
is nie fiks nie en nou hardloop jy asof sewe duiwels jou jaag."

Wouter klink nie uitasem nie en Carlien kyk
verontwaardig na hom. Spot hy nou met haar? Dit lyk nie eers of hy
reeds meer as twee kilometer gedraf het nie. En dit terwyl sy voel
asof sy 'n halfmaraton agter die blad het. Met haar gedagtes op
ander dinge het sy nie besef hoe vinnig sy die pas aangegee het
nie. Die huis lyk skielik bitter ver. Sy vryf weer oor haar seer
enkel en kom regop.

"Jy spot met my. Dit lyk nie of jy juis baie
oefening gaan kry as jy saam met my draf soggens nie." Carlien
wikkel haar voet in die rondte. Hoe gaan sy by die huis kom sonder
om soos 'n kreupele langs die pad te hinke-pink?

"Teen die tempo wat jy vanoggend aangegee het
gaan ek beslis nie saam draf nie. Mens begin gewoonlik stadig tot
jy warm is en dan kan jy die pap dikker aanmaak. "

Wouter kyk af na haar voete en Carlien voel
hoe die blik haar skroei en sy probeer onthou wanneer sy haar
beenhare laas geskeer het. Sy is nie baie harig nie en het nie
nodig om gereeld te skeer nie, maar sy blik laat elke haartjie op
haar lyf penorent staan. Sy gesigsuitdrukking is onleesbaar maar 'n
frons plooi op sy voorkop. Carlien snak na haar asem as hy afbuk en
sy hande om haar enkel skulp.

Hemel of hel – al twee is ewe gepas om haar
gevoelens te beskryf. Haar mond is droog en sy sluk swaar. Hy druk
saggies met sy vingers om die enkel en Carlien snak na haar asem as
pyn in haar been opskiet.

"Meisiemens, waarom draf jy met 'n beseerde
enkel? Jy sal dit net verder beseer en dan is jy langer buite
aksie." Hy vryf saggies oor die swelsel.

"Dis regtig nie so erg nie. Ek kan verder
draf tot by die huis." Carlien kruis haar vingers agter haar rug en
stuur 'n skietgebed op dat sy nie ’n totale gek van haarself maak
nie.

"Onder geen omstandighede nie. Ons draai nou
om en stap rustig terug na jou huis toe."

Wouter gryp haar hand en Carlien het geen
keuse as om hom te volg nie. Sy byt op haar tande as die enkel
protesteer met elke tree. Miskien is Wouter reg en het sy die
besering vererger deur die enkel te ooreis vanoggend. Haar vel span
styf om die gewrig en naarheid stoot in haar keel op. Sy skud haar
kop. Sy mag nie nou nog naar word ook nie. Hoeveel keer kan mens
jouself voor ’n ander verneder voordat jou hart dit nie meer hou
nie?

Wouter gaan skielik staan en Carlien loop
byna in hom vas. Een blik na haar gesig en hy los haar hand om sy
arm onder haar knieë in te skuif. Hy lig haar in sy arms op en
begin summier aanstap teen die bult op. Sy trek haar asem skerp
in.

"Spaar jou asem. Ek gaan jou nie neersit nie,
in elk geval nie totdat ek jou veilig in jou woonkamer kan besorg
nie. Jy kort mediese aandag vir die enkel."

"Jy kan my nie die hele pad dra nie." Hoekom
klink sy so uitasem?

"En waarom nogal nie? Die dag kan net beter
as ’n man so vroeg in die oggend al ’n beeldskone vrou in sy arms
kan hou." Carlien mis nie die vonkeling in sy oë nie en haar wange
word warm. Sy kyk vinnig weg.

"Carlien?"

Sy hou haar oë op die huise langs die pad en
haar moed sak in haar skoene as gordyne vinnig laat sak word. Na
vanoggend is haar reputasie in sy kanon in en gaan die dorp gons
oor die man wat haar in sy arms dra nog voordat die son behoorlik
oor die berge opgekom het.

"Carlien?" Sy kyk op na hom en haar hart
versnel. Daar is iets onmeetbaar in sy oë, iets wat aanklank vind
in haar hart.

"Jy is regtig nie swaar nie en los die
skindertonge vir my."

Hoe weet hy wat sy dink? Sy kyk vinnig weer
weg. "Ek gee nie regtig om wat die res van die dorp oor my te sê
het nie. Dis jou reputasie wat my bekommer. In hierdie klein dorpie
is dit moeilik om eerste indrukke ongedaan te maak. Die gemeenskap
is maar onvergewensgesind en jy het ’n moeilik genoeg taak wat
voorlê om die kantoor onder beheer te bring."

Wouter se bors skud en Carlien kyk vinnig na
hom. Die man lag sowaar. Sy oorweeg dit om haar uit sy arms te
wikkel en self die pad huis toe aan te durf. Moenie simpel wees
nie, raas die stemmetjie in haar agterkop. Wanneer laas het ’n man
jou vasgehou? ’n Regte man, nie jou seun nie. Die hitte van sy lyf
syfer deur haar t-hemp en Carlien voel hoe opgewondenheid deur haar
lyf puls. Haar hande bewe en sy vou haar arms om sy nek om die
trilling weg te steek.

Sy besef haar fout egter te laat. Nou het
haar lyf gedraai en haar borste druk stewig teen Wouter se harde
lyf vas. Deur die dun materiaal van hulle bostukke voel dit asof
daar weinig tussen hulle velle is en twee stywe punte stu teen die
materiaal. Ag, toggie, hoe gaan sy hierdie staptog oorleef? Vir die
hoeveelste keer in twee dae vlam haar wange bloedrooi en sy bepaal
haar aandag vinnig by die omgewing.

Wouter het intussen stil geraak en Carlien
verbeel haar sy asem jaag ’n bietjie meer as so rukkie terug.

"Wouter, ek kan regtig probeer om self te
loop. Jy moet al doodmoeg wees."

"As jy dalk minder beweeg in my arms gaan die
hele dorp nie weet watter uitwerking die vrou in my arms op my lyf
het nie. Moeg is die laaste ding in my gedagtes op die
oomblik."

Carlien sluk hoorbaar. O wêreld, wat doen sy
nou? Wat antwoord sy op so stelling? Dit help ook nie dat sy die
aanklank van sy woorde diep in haar eie lyf kan voel nie. Sy kyk
enige plek behalwe na hulle lywe so styf teen mekaar en sy sug
amper hardop toe die voorhekkie in haar gesigsveld opdoem.

Hy sit haar voor die agterdeur neer en
Carlien haal die sleutel onder die matjie uit. Sy vingers brand
hare as hy die sleutel uit haar hand neem.

Nadat hy haar op die bank neergesit het stap
hy woordeloos kombuis toe. Wouter kom terug met ’n yspak toegedraai
in ’n vadoek en kniel voor haar op die mat. Sy vingers woel die
skoenveter los en versigtig trek hy die drafskoen van haar voet af.
Sy hande streel oor haar voet as die kousie ook dieselfde pad as
die skoen volg en Carlien sluit haar oë. Hierdie gaan sy nie
oorleef nie. Die pyn in haar enkel is minimaal in vergelyking met
die pyn wat sy ondervind om nie te laat blyk hoe die man haar sinne
beduiwel nie.

Die koue van die yspak ruk haar terug na haar
sinne en Carlien suig haar asem vinnig in. Die kloppende pyn bedaar
na ’n ruk en al waarvan Carlien bewus is, is die warm hand wat oor
die agterkant van haar kuit streel. Verward wonder sy of iemand die
suurstof uit die kamer getrek het terwyl sy nie gekyk het nie, want
asemhaal is ’n vreeslike probleem. Sy kug.

"Ek waardeer jou hulp, maar ek is seker ek
sal van hier af regkom. Jy moet ook seker haastig wees om gereed te
maak vir werk."

"Huh?" Wouter se oë fokus stadig op Carlien
se gesig. Dis duidelik dat hy baie vêr weg was van die woonkamer
waarin hy hom nou bevind.

"Ek sê ... "

"Ekskuus, ek het gehoor. Was net so bietjie
ingedagte. " Hy laat toe dat sy die yspak by hom oorneem en Carlien
tel haar voet op die rusbank. Wouter staan stadig van sy knieë af
op en trek sy vingers deur die blonde hare terwyl ’n frons oor sy
voorkop speel.

"Ek sal later deur die dag ’n afspraak maak
by die dokter net om te kyk na die enkel, maar ek is seker dis nie
so ernstig nie."

Hy knik, maar antwoord nie dadelik nie. Vir
onmeetbare oomblikke staar hulle mekaar aan en Carlien voel hoe sy
verdrink in die blou poele. Dan draai hy om en stap deur toe.

"Laat weet as jy nie regkom nie. Ek sal wag
tot jy laat weet dat jy weer gereed is om te draf, maar moenie
haastig wees nie."

Carlien skud haar kop in verdwasing. Wat het
nou net gebeur? Hoekom voel die vertrek skielik so koud?

"Dankie, vir jou hulp vanoggend."

"Dit was my plesier ... miskien te veel." Met
daardie kriptiese woorde en sonder om te groet, maak Wouter die
kombuisdeur saggies agter hom toe. Carlien luister hoe die groot
voertuig se enjin draai en dowwer word as hy om die draai
wegry.

Die trane lê vlak en sy raas met haarself. Jy
ken die man van geen kant af nie, maar jy gaan soos ’n wafferse
bakvissie oploop wanneer hy net na jou kyk. Nee werklik, jy is
besig om nou ’n regte oujongnooi te word.

Sy reik na die telefoon op die tafeltjie
agter haar en skakel haar buurvrou se nommer. Sy hoop maar Sanet is
al wakker en is nie te besig vandag nie. Die telefoon lui net een
keer voordat Sanet antwoord.

"Ja, buurvrou, wie is jou hunk wat jy so
wegsteek in jou huis?"

Carlien vererg haar. "Dit, Sanet is die nuwe
kantoorhoof en beslis nie my hunk nie. " Sy sluk haar
verontwaardiging weg. Sy sal daardie vraag nog baie moet beantwoord
in die dae wat voorlê. En sy het Sanet se hulp nou nodig.

"Skuus, ek vra net buurvrou."

"Ek is jammer Sanet. My oggend was bietjie
deurmekaar en nou het ek jou hulp nodig."

"Enige iets, jy weet mos."

Carlien verduidelik vinnig oor haar enkel en
Sanet beloof om haar eie skedule rond te skuif om Carlien agtuur
dokter toe te neem. Met die reëlings gemaak, hink Carlien badkamer
toe en draai die bad se krane oop.

Kwart voor agt klop Sanet aan die deur. "Dis
oop, kom in Sanet," roep Carlien van die eetkamertafel af. Sy spook
om ’n kous oor haar voet getrek te kry toe haar buurvrou
tong-klikkende die vertrek instap.

"Jy kan mos nie die deur so oop los nie. Wie
weet wie sal instap. Hoe het jy in elk geval geweet dit is ek en
nie ’n reeksmoordenaar nie?" raas Sanet nog voordat sy groet.

Carlien lag en beskou haar buurvrou
behoorlik. Haar rooi hare lê in ordelike krulle gekam in ’n moderne
haarstyl. Die swart snyerspakkie met sy nou romp en ligte grys
regaf strepies beklemtoon Sanet se dun middel en laat mens duidelik
verstaan daar is geen ons onnodige vetjies aan die skraal lyf nie.
Hoë spykerhakke met ragfyn sykouse rond haar vriendin se uitrusting
af. Die enigste kleur is die helderblou serp wat sy liggies om haar
nek vasgemaak het. Sanet lyk presies soos dit wat sy is - ’n baie
suksesvolle eiendomsagent met haar eie agentskap en veertien ander
agente wat vir haar werk.

Teen haar buurvrou en enigste vriendin op die
dorp, voel Carlien maar valerig. Haar eie ligroos broekpak voldoen
geensins aan die gedragskode vir landdroste nie, maar sy twyfel of
sy vanoggend gaan tyd hê om by die werk uit te kom. Sy trek haar
skouers terug. Sy is nie in kompetisie met Sanet nie en het geen
rede om skielik minderwaardig te voel nie.

"Sanet, ek kan jou sien aankom. Buitendien,
met Duiwel wat voor die agterdeur lê gaan geen skelm dit naby die
deur waag nie."

"Ja- ja, eendag gaan jy jou as afskrik met
jou agterlosigheid." Sanet loer onderlangs na Carlien se voet wat
goed geswel is.

"Kan jy daarop trap?” Sy beduie na Carlien se
enkel. “Dit lyk vir my nogal eina."

"Ek weet nie, maar ons moet probeer." Carlien
staan op en sit haar gewig liggies op die voet neer. Sy kners op
haar tande. Dit gaan moeiliker wees as wat sy voorsien het. Met
Sanet se arm om haar, hop sy op een beentjie tot by Sanet se
Mercedes.

"Ai, vriendin, ek waardeer jou moeite regtig
baie. Ek weet jy is geweldig besig hierdie tyd van die jaar."

Sanet waai haar hand deur die lug. "Dis geen
moeite nie. Ons sien mekaar buitendien te min. Daar is ander mense
wat vanoggend bietjie die fort kan hou terwyl ek op belangriker
dinge konsentreer."

Hulle draai in die parkeerarea van die
spreekkamer in. ’n Uur later is Carlien moedeloos. Hoe kon sy die
enkel so verstuit het dat sy moet gips kry? Dit gaan haar bewegings
hopeloos inperk. Behalwe dat sy nie kan bestuur nie, gaan sy nogal
sukkel om die trappe van die regbank te bestyg sonder om haar nek
ook in die proses te breek. Die dokter is egter onverbiddelik en
Carlien skuifel op die kruk met haar voet in gips en gewapen met ’n
mediese sertifikaat vir vier weke, terug na Sanet se kar.

Sanet stop op Carlien se gewone parkering en
hulle stap die kantoor binne. Carlien se hartklop versnel by die
gedagte dat sy Wouter weer so vinnig sal sien. Hulle sukkel die een
stel trappe op na die kantoorhoof se kantoor en die sekretaresse
beduie vir Carlien dat sy kan ingaan. Carlien haal diep asem terwyl
Sanet op een van die gemakstoele in Hentie se kantoor plaasneem. Na
’n ligte kloppie stoot Carlien die deur oop en snak na haar
asem.

Haar hart gaan op hol en Carlien is seker hy
moet dit kan hoor waar hy agter sy lessenaar orent gekom het.
Wouter se oë gly oor haar en rus vir ’n oomblik op haar voet
waarvan net die pienk toonnaels onder die gips uitsteek voordat dit
terugkeer na haar gesig.

"En wat sê die dokter?"

Carlien skud haar kop moedeloos. "Ek mag vir
vier weke nie werk nie. Dit is nogal ’n probleem. Daar is ten
minste agt deel verhoorde sake waar die beskuldigdes in hegtenis is
en ek kan nie nou die sake nog verder vertraag nie. Van die
beskuldigdes is al meer as ses maande in aanhouding. Ek het ook nog
vier uitsprake wat gedurende die volgende twee weke voorkom. "

"Carlien, sit nou eers en laat daardie voet
rus sodat ons kan kyk wat ons kan doen. As die dokter gesê het jy
moet die voet laat rus, het jy eintlik nie ’n ander keuse nie."
Wouter help haar om op die stoel voor sy lessenaar te gaan sit en
dan leuen hy met sy heup teen die tafel voor haar. Carlien bly oor
bewus van sy bene net sentimeters van hare af. Die geur van sy
naskeermiddel hang subtiel in die kantoor en voel of dit haar
omvou.

Hy vou sy arms voor hom en vryf met sy duim
oor sy ken. "Ek sal reël vir ’n tydelike landdros om oor te neem.
Ons kan miskien probeer reël dat jy net die deelsverhoorde sake en
uitsprake klaarmaak. Ek kan jou oplaai op daardie oggende en in die
middae gaan aflaai. Dis nie ons probleem nie. Daardie verdomde
trappies in die hof gaan jou pootjie. "Hy dink ’n oomblik na.

"Miskien kan ons jou hofsaal verskuif na die
siviele hof. Die landdros daar se kantoor is op dieselfde vlak as
die bank. "

"Hoekom het ek nie daaraan gedink nie?"

"Die enigste probleem is dat daardie hof nie
toegang tot die selle het nie. Ons gaan ’n sekuriteitsrisiko loop
om die prisoniere in die hof te kry."

Carlien se skouers sak moedeloos. Van die
aangehoudenes is aangekla van ernstige geweldsmisdade en sal nie
skroom om te probeer ontsnap as hulle die geringste geleentheid
gebied word nie. Sy skud haar kop.

"Dit gaan nie werk nie. As een van die
prisoniere moet ontsnap stel ons die hele personeel in gevaar.
"

Wouter sit sy hand op haar arm en streel
saggies oor haar voorarm. Alle logiese denke vlieg by die deur uit.
Elektriese golwe spoel deur haar arm tot iewers in haar middellyf.
As sy nou moet opstaan gaan sy ’n groter gek van haarself maak as
wat sy alreeds gedoen het.

"Nee, meisie, ons sal ’n plan maak. Gee my
net vandag kans om dit uit te sorteer. Intussen kan jy die
sertifikaat by my los, ek sal die nodige administrasie doen."

Carlien knik en wens sy kon ’n slukkie water
kry om haar droë keel te smeer.

"Hoe het jy hier gekom? Het iemand jou
gebring?"

"Ja, my buurvrou was so gaaf om my rond te ry
vanoggend, maar ek moet my roer. Ek het reeds te veel van haar tyd
in beslag geneem." Sy druk met haar palms op die leuning van die
stoel, maar Wouter se hande glip onder haar arms in. Sy lang
vingers streel per ongeluk saggies oor die kante van haar borste en
die vrou in Carlien ontwaak in haar volle glorie. Wouter los haar
vinnig wanneer sy haar balans op die krukke herwin het.

"Dankie, vir die moeite."

Wouter kug en stap vinnig na die ander kant
van die lessenaar waar hy in die stoel neersak en vorentoe skuif.
"Dis nie moeite nie. Ek laat weet jou." Carlien frons. Sy kan sweer
hy is ongemaklik.

Hulle groet en Carlien wink vir Sanet dat
hulle kan gaan. Tien minute later stop hulle voor Carlien se
hek.

"Baie dankie Sanet. Ek sal regkom. Kom eet
vanaand by my - ek skuld jou hoeka al ’n ete."

Sanet knik. "Dis nie moeite nie. Wat beplan
jy vir aandete?"

Carlien lag. "Kom ons hou dit vir ’n
verassing."

"Mmm, dis waarvoor ek bang is. Jy en die
kospotte is nie regtig maatjies nie. Hoe laat sien ek jou?"

"Is seweuur te vroeg vir jou?"

"Nee, dis perfek. Ek bring vir ons wyn."

Sy trek weg en waai met haar perfek
gemanikuurde hand bo die venster uit. Carlien staar die Mercedes
agterna totdat dit om die draai verdwyn en kruie dan op haar tyd
aan in die huis se rigting.

Haar gedagtes dwaal na die nuwe kantoorhoof.
Wouter het in twee dae geslaag waar ander mans gefaal het. Tien
jaar lank het haar vrouwees dormant gelê. Langer as dit. Na Erik se
geboorte kon niemand Alwyn se toenadering as liefde maak beskryf
nie. Dit was bloot die uitoefening van sy mag oor haar. Vandag weet
sy dit is net ’n ander vorm van verkragting, maar destyds het sy
dit verduur as deel van haar huwelikspligte. Na die eerste keer het
iets in haar gesterf - die behoefte om volkome vrou te wees is
gedoof. En nou, nou het Wouter dit weer wakker gemaak en Carlien
wens sy het hom nooit ontmoet nie. Sy was tevrede met haar lewe …
ís tevrede met haar lewe.

Hoe kon sy in so kort tydjie so hewig reageer
op ’n vreemdeling? Blote seksuele aantrekkingskrag, maak sy
haarself wys. ’n Spontane chemiese reaksie van haar lyf wat skielik
uit die bloute die viriliteit in ’n man se lyf herken en daarop
reageer. Wouter is ’n aantreklike man. Model-mooi en boonop
sjarmant daarby. Enige vrou sou dieselfde reageer. Gelukkig is sy
oud genoeg om hierdie ongevraagde impulse beheer.

Carlien bring die res van die dag deur met
haar neus in ’n boek totdat dit tyd is om gereed te maak vir Sanet
se kuier. Met net ’n bietjie water in die bad en ’n bed-skinkbord
by die uitlaat, sak Carlien stadig in die water in. Die skinkbord
hou die gips droog terwyl haar lyf steeds nat word van die water.
Dis nie naastenby die luukse bad-sessies waaraan sy gewoond is nie,
maar vir eers sal dit moet doen. Klaar gebad druk sy haar op met
haar arms wanneer die deurklokkie lui.

Dis heeltemal te vroeg om Sanet te wees en
Carlien ignoreer die klokkie. Wie dit ook al is, kan later terugkom
of haar skakel op haar selfoon. Carlien druk harder met haar hande
op die bad se rand om haarself uit die bad te hys, maar die
seperige water laat haar gesonde voet onder haar uitgly.

“Maggies tog,” mompel sy.

Sy ruk van die skrik as ’n stem vanuit die
kombuis opklink. "Carlien? Is jy hier?"

Die badkamerdeur is oop en Carlien sak haar
lyf tot onder die bad se rand. Hoe het Wouter ingekom? Het sy al
weer vergeet om die agterdeur te sluit? Haar hart tamboer teen haar
ribbes. Wat weet sy eintlik van die man af? Hoe weet sy hy is nie
’n reeksmoordenaar of iets dergeliks nie? En nou is hy in haar
kombuis en sy lê hulpeloos in die bad. Sy moet hom antwoord, skree
haar brein. Netnou kom soek hy haar en kry haar poedelkaal in die
bad.

"Ek is net in die bad." Haar stem klink maar
bra dun in haar eie ore. Sy kug en probeer weer. "Wag net daar. Ek
is nou klaar."

"Het jy iemand om jou

